Nøgleord

Sammendrag



Nøgleord

1. Statsstøtte – påtænkte støtteforanstaltninger – Kommissionens undersøgelse – den hurtige godkendelsesprocedure i henhold til Kommissionens meddelelse 92/C 213/03

(Rådets forordning nr. 659/1999; Kommissionens forordning nr. 794/2004; Kommissionens meddelelse 92/C 213/03 og 2004/C 115/01)

2. Statsstøtte – påtænkte støtteforanstaltninger – Kommissionens undersøgelse – den hurtige godkendelsesprocedure i henhold til Kommissionens meddelelse 92/C 213/03

(Kommissionens meddelelse 92/C 213/03)

3. Statsstøtte – påtænkte støtteforanstaltninger – Kommissionens undersøgelse

(Rådets forordning nr. 659/1999, art. 4, stk. 1)

4. Statsstøtte – påtænkte støtteforanstaltninger – Kommissionens undersøgelse

(Kommissionens forordning nr. 70/2001)

5. Annullationssøgsmål – anbringender – søgsmål til prøvelse af en kommissionsbeslutning, hvorved en statsstøtte erklæres uforenelig med fællesmarkedet

6. Statsstøtte – påtænkte støtteforanstaltninger – Kommissionens undersøgelse

(Art. 88, stk. 2, EF)

Sammendrag

1. Det er først fra den 30. april 2004, datoen for offentliggørelsen af meddelelsen om forældede dokumenter og af forordning nr. 794/2004 om gennemførelse af forordning nr. 659/1999 om fastlæggelse af regler for anvendelsen af artikel [88 EF], at Kommissionens meddelelse om den hurtige godkendelsesprocedure for støtteordninger til fordel for små og mellemstore virksomheder og ændringer i eksisterende støtteordninger ikke længere fandt anvendelse.

(jf. præmis 52 og 54)

2. Selv i tilfælde, hvor en påtænkt støtteordning opfylder alle de i Kommissionens meddelelse om den hurtige godkendelsesprocedure opstillede betingelser for, at fristen for gennemførelse af en undersøgelse på 20 arbejdsdage regnet fra støtteordningens anmeldelse begynder at løbe, er det kun »principielt«, at Kommissionen ikke rejser indvendinger efter udløbet af denne frist, og den bevarer derfor fuldt ud sin beføjelse til at »træffe beslutning«.

De kriterier, som anmeldte støtteordninger skal opfylde, for at Kommissionen ikke principielt rejser indvendinger over for dem og træffer beslutning inden for en frist på 20 arbejdsdage, skal fortolkes strengt, eftersom den hurtige godkendelsesprocedure har karakter af en undtagelse i forhold til den normale procedure for undersøgelse af anmeldelser. I tilfælde af tvivl om, hvorvidt de i meddelelsen opstillede betingelser er opfyldt, er det berettiget, at Kommissionen ikke benytter den hurtige godkendelsesprocedure.

(jf. præmis 56, 57 og 68)

3. Vurderingen af en støttes forenelighed med fællesmarkedet ved anvendelse af kriterier, der er fastsat i bestemmelser, som er trådt kraft efter anmeldelsen af den pågældende støtte, er nødvendigvis ensbetydende med, at disse bestemmelser tillægges tilbagevirkende gyldighed. I så fald bliver udgangspunktet for de nye bestemmelsers rækkevidde nødvendigvis fastsat til en dato, der ligger forud for deres ikrafttræden, nemlig den dato, da Kommissionen modtager anmeldelsen. Hvis det blev godtaget, at undersøgelsen af en støttes forenelighed kunne foretages på grundlag af de bestemmelser, der var trådt i kraft efter anmeldelsen, ville det være ensbetydende med at bemyndige Kommissionen til at bestemme, hvilken lovgivning der finder anvendelse, afhængigt af det tidspunkt den vælger til at foretage en sådan undersøgelse, hvilket ikke blot vanskeligt ville kunne forenes med den omstændighed, at artikel 4, stk. 1, i forordning nr. 659/1999 om fastlæggelse af regler for anvendelsen af artikel [88 EF] udtrykkeligt bestemmer, at Kommissionen undersøger anmeldelsen »straks ved modtagelsen«, men også med kravene om gennemsigtighed og forudsigelighed for de kriterier, på grundlag af hvilke Kommissionen vurderer foreneligheden af støtte, der er eksistensberettigelsen for de bestemmelser, som den offentliggør på området for statsstøtte.

Anvendelse af en ny regel om statsstøttes forenelighed i et tilfælde, hvor en støtte er anmeldt før dens ikrafttræden, er således kun tilladt, hvis det fremgår af de nye bestemmelsers ordlyd, formål eller opbygning, at det er hensigten, at de skal anvendes med tilbagevirkende gyldighed, og hvis de berørtes berettigede forventning er blevet behørigt respekteret.

(jf. præmis 102, 107 og 108)

4. Kommissionens forordning nr. 70/2001 om anvendelse af EF-traktatens artikel 87 og 88 på statsstøtte til små og mellemstore virksomheder kunne ikke anvendes af Kommissionen ved bedømmelsen af foreneligheden med fællesmarkedet af en påtænkt støtte, der blev anmeldt inden forordningens ikrafttræden. For det første er der intet i dens ordlyd, der udtrykkeligt eller forudsætningsvis hjemler en sådan anvendelse. For det andet var medlemsstaterne hverken i stand til at forudse det endelige indhold af forordningen eller datoen for dens ikrafttræden. En sådan anvendelse ville endvidere være i strid med den forudsigelighed, som tilsigtes garanteret gennem Kommissionens offentliggørelse af dokumenter vedrørende de kriterier, som den agter at anvende ved bedømmelsen af støttens forenelighed. Endelig ville en anvendelse af denne forordning på allerede anmeldt støtte, selv om bedømmelsen – for så vidt angår gennemført støtte, for hvilken anmeldelsespligten ikke var iagttaget – foretages i forhold til de regler, der var i kraft på tidspunktet for støttens udbetaling, kunne have den virkning, at medlemsstaterne blev tilskyndet til at tilsidesætte anmeldelsespligten, idet de dermed ikke løber større risici eller pålægges alvorligere sanktioner, end hvis de foretog anmeldelse.

(jf. præmis 112, 116, 117, 119 og 120)

5. Muligheden for at anlægge søgsmål med påstand om annullation af en kommissionsbeslutning om at indlede den formelle undersøgelsesprocedure angående en påtænkt statsstøtte kan ikke bevirke, at de berørte parters processuelle rettigheder forringes ved, at de forhindres i at anfægte den endelige beslutning eller i til støtte for deres påstande at henvise til fejl under den procedure, der førte til beslutningens vedtagelse. Selv om beslutningen om at indlede den formelle undersøgelsesprocedure har selvstændige retsvirkninger, er den forberedende i forhold til den endelige beslutning, som endeligt fastlægger Kommissionens holdning, og hvori denne kan ændre de vurderinger, den har foretaget i den indledende beslutning.

(jf. præmis 127)

6. En anmeldelse af en påtænkt statsstøtte må for så vidt angår den indledende fase anses for fuldstændig, hvis den fra begyndelsen eller efter medlemsstatens svar på de af Kommissionens stillede spørgsmål indeholder de oplysninger, som er nødvendige, for at Kommissionen kan danne sig en første opfattelse vedrørende den anmeldte foranstaltnings forenelighed med fællesmarkedet og, i tilfælde af tvivl herom, beslutte at indlede den formelle undersøgelsesprocedure.

(jf. præmis 133 og 139)